Wherever We May Roam Tour
Wherever We May Roam Tour იყო ამერიკული მძიმე მეტალ ჯგუფ მეტალიკის 1991-1992 წლებში გამართული საკონცერტო ტურნე. იგი ჩატარდა მათი სტუდიური ალბომის, Metallica, მხარდასაჭერად, რომელიც გამოვიდა 1991 წლის 13 აგვისტოს. ტურნეს სახელწოდება აღებულია აღნიშნულ ალბომში შემავალი სიმღერიდან Wherever I May Roam. ხშირად, ჯგუფის წევრები ცალკეულ ინტერვიუებში მთლიანად ტუნესაც ასე მოიხსენიებდნენ. ტურნეს მსვლელობისას, 1992 წლის 20 აპრილს მეტალიკა გამოვიდა სიმღერების შემცირებული სიით ფრედი მერკურისადმი მიძღვნილ საღამოზეც უემბლის სტადიონზე, ინგლისში. 1992 წლის 17 ივლისიდან 6 ოქტომბრამდე ჩრდილოეთ ამერიკაში ყოფნისას ტურნე დაემთხვა Guns N' Roses-ის ტურნეს Use Your Illusion Tour და ჩამოყალიბდა ცალკე ტურნედ სახელწოდებით Guns N' Roses/Metallica Stadium Tour. 1992 წლის 13 და 14 იანვრის შოუები სან დიეგოში მოგვიანებით გამოიცა სასაჩუქრე ყუთის სახით სახელწოდებით Live Shit: Binge & Purge, ხოლო ტურნე და ალბომის შექმნის პროცესი აისახა დოკუმენტურ ფილმში A Year and a Half in the Life of Metallica.